પોતાની આરોગ્ય સંબંધી દરેક સમસ્યાના નિદાન અને ઉપચાર માટે આ ફૅમિલી વર્ષોથી એક જ ડૉક્ટર પાસે જાય છે. એમને વિશ્વાસ છે કે આ ફૅમિલી ડૉકટર હંમેશા સાચી સલાહ આપશે, બિનજરૂરી મેડિકલ રિપોર્ટ્સ કઢાવવાનું નહિ કહે, અને ખપ પૂરતી દવા જ આપશે. છેલ્લા લગભગ પચીસ વર્ષમાં એમને આ બાબતમાં ફરિયાદનું કારણ નથી મળ્યું. પણ હમણાં હમણાંથી આ પરિવારને એવું લાગવા માંડ્યું છે કે ડૉક્ટર હવે વધુ પડતી ‘બહારની દવા’ પ્રિસ્ક્રાઈબ કરે છે. એક સમયે માત્ર ક્લિનીકમાંથી જ મોટાભાગની ગોળીઓ આપી દેતા ડૉક્ટર હવે નાની બિમારી માટે પણ દવાઓનું લિસ્ટ લખીને પેશન્ટ્સને મેડિકલ સ્ટોરમાં મોકલે છે. રેગ્યુલર પેશન્ટ્સ સહેજ મુંઝાયા છે કે એમના ડૉક્ટર અચાનક કેમ એવું કરવા લાગ્યા?